KIRJALLINEN KYSYMYS E-3475/02

esittäjä(t): Benedetto Della Vedova (NI) komissiolle

(6. joulukuuta 2002)

Aihe: Valtiontuki julkisille tv- ja radioyhtiöille

Ottaen huomioon, että

- julkista televisio- ja radiolähetystoimintaa voidaan perustella sillä, että se tarjoaa yleisölle sellaisia ohjelmia, joita kaupalliset yhtiöt eivät lähetä

- julkista lähetystoimintaa ei ole suljettu kilpailua koskevien EY:n perustamissopimuksen 86, 87 ja 88 artiklan ulkopuolelle ja että Amsterdamin sopimuksen liitteenä olevassa, jäsenvaltioiden julkisen palvelun yleisradiotoiminnasta tehdyssä pöytäkirjassa määrätään, että rahoitus on myönnettävä yleisradioyritykselle kunkin jäsenvaltion antaman julkisen palvelun tehtävän täyttämiseksi, että rahoitus ei vaikuta yhteisön kauppa- ja kilpailuolosuhteisiin sellaisessa laajuudessa, että se olisi yleisen edun vastaista, ja että on turvattava viestinnän moniarvoisuus

- Italian hallituksen ja RAI:n väliseen sopimukseen sisältyvä julkisen palvelun määritelmä, joka poikkeaa valtiontukisääntöjen soveltamisesta julkiseen yleisradiotoimintaan annettuun komission tiedonantoon sisältyvästä määritelmästä, tuntuu liian yleiseltä ja paljon laajemmalta kuin kyseisessä tiedonannossa pidetään hyväksyttävänä

- taloudellisten suhteiden avoimuudesta annetun komission direktiivin 80/723/ETY(1) 1 artiklassa kuitenkin vaaditaan selkeyttä julkisen palvelun ja julkisten varojen käytön määrittämisessä; 5 artiklassa säädetään, että julkisen lähetystoiminnan harjoittajien on pidettävä kirjanpidollisesti selvästi erillään julkinen ja kaupallinen toiminta, jotta julkisia varoja ei käytetä kaupalliseen toimintaan

- eräs RAI:n hallintoneuvoston jäsen ilmoitti julkisesti 21. syyskuuta, että RAI ei kykene erittelemään, mitä ohjelmia on rahoitettu julkisilla varoilla ja mitä mainoksilla

- RAI:n maksua ei voida pitää olemassa olleena tukena EY-sopimuksen voimaan tullessa eikä siihen siis voida soveltaa sen määräyksiä, kun otetaan huomioon Italian lähetystoiminnassa tapahtuneet radikaalit muutokset,

voiko komissio

1. kertoa, onko RAI toteuttanut direktiivissä 80/723/EY säädetyn kirjanpidon erillään pitämisen, niin kuin komissio kesäkuussa pyysi sitä tekemään?

2. kertoa, katsooko se, että julkisin varoin rahoitettujen ohjelmien keskeyttäminen mainoksilla sopii yhteen julkisen palvelun toiminnan ja kaupallisen toiminnan erottamisen kanssa?

3. kertoa, pitääkö se hyväksyttävänä, että Italiassa ei ole riippumatonta viranomaista, joka valvoisi RAI:n julkisen palvelun velvoitteiden toteutumista?

4. arvioida, onko RAI:n saama julkinen rahoitus oikeassa suhteessa?

5. kertoa, noudatetaanko muissa EU-maissa kirjanpidon erillisyyttä ja oikeasuhteisuuden periaatetta?

6. kertoa, miksi RAI:n ja lukuisten muiden eurooppalaisten julkisen lähetystoiminnan harjoittajien saamia valtiontukia koskevien rikkomismenettelyjen alullepano ja päätökseen saattaminen on viivästynyt?

(1) EYVL L 195, 29.7.1980, s. 35.

Mario Montin komission puolesta antama vastaus

(4. helmikuuta 2003)

Yleisten kysymysten osalta voidaan esittää seuraavat huomautukset.

Amsterdamin sopimuksen liitteenä olevassa jäsenvaltioiden julkisen palvelun yleisradiotoiminnasta tehdyssä pöytäkirjassa tunnustetaan julkisen yleisradiotoiminnan tehtävä ja merkitys ja vahvistetaan, että jäsenvaltiot ovat toimivaltaisia määrittelemään ja järjestämään julkisen palvelun tehtävän ja rahoituksen. Rahoitusjärjestelmän valinta kuuluu jäsenvaltion toimivaltaan, eikä periaatteessa ole syytä vastustaa kaksoisrahoitusjärjestelmän (julkisten varojen ja mainostulojen yhdistelmä) valintaa yksirahoitusjärjestelmän sijaan (ainoastaan julkiset varat). Tämä koskee myös niitä yleisradioyhtiöitä, joiden koko ohjelmavalikoiman katsotaan kuuluvan niiden julkisen palvelun tehtävään.

Erillistä kirjanpitoa ja julkisen rahoituksen oikeasuhteisuutta koskevat kysymykset esiintyvät lukuisissa komission käsittelemissä yleisradiotoimintaa koskevissa tapauksissa, joihin liittyy useita jäsenvaltioita. Komissio tutkii tapauksia parhaillaan, joten tähän kysymykseen ei ole mahdollista vastata vielä tässä vaiheessa.

Yleisen palvelutehtävän saaneen yleisradioyhtiön toimintaa valvovan viranomaisen tarpeellisuuden osalta komissio on tiedonannossaan valtiontukisääntöjen soveltamisesta julkiseen yleisradiotoimintaan(1) todennut seuraavaa: Julkista palvelua on myös käytännössä tarjottava valtion ja kyseisen yrityksen välillä virallisesti vahvistetulla tavalla. Tästä syystä on tarpeen, että sopiva viranomainen tai nimetty toimielin valvoo palvelun tarjoamista. Tällainen viranomainen antaa jäsenvaltiolle mahdollisuuden varmistaa, että palvelutehtävä täytetään, ja samalla se voi myös helpottaa komission valtiontukisääntöjen mukaisia tehtäviä. Tällaisen viranomaisen puuttuminen ei kuitenkaan sinänsä viittaa yhteismarkkinoille soveltumattomaan tukeen.

Komission tätä toimialaa koskevien tutkimusten keston osalta komissio arvioi parhaillaan useita kanteluita, jotka koskevat julkiselle yleisradiotoiminnalle myönnettyä valtion rahoitusta. Komission analysoidessa näitä kanteluita on lainsäädännössä tapahtunut uutta kehitystä (kuten Amsterdamin pöytäkirja, komission uusi yleishyödyllisiä palveluita koskeva tiedonanto(2) ja uusi avoimuusdirektiivi(3)). Tarve ottaa huomioon lainsäädännön kehitys ja käsitellä eri tapauksia johdonmukaisesti on hidastanut valtiontukimenettelyjen tutkimista. Tässä yhteydessä komissio antoi 5. marraskuuta 2001 tiedonannon valtiontukisääntöjen soveltamisesta julkiseen yleisradiotoimintaan. Tiedonannon jälkeen päätöksiä on jo tehty Portugalin televisiota, Belgian paikallistelevisioasemia ja BBC:n digitaalikanavia koskevissa tapauksissa. RAI:ta ja muita yleisradioyhtiöitä koskevat päätökset tehtäneen tämän vuoden kuluessa.

RAI:n tapaukseen liittyvien kysymysten osalta voidaan tähdentää, että komission tutkimus on jo loppusuoralla. Komissio aikoo välittömästi tutkimuksen päätyttyä tehdä päätöksen, jossa käsitellään myös esittämiänne seikkoja. Komission kantaa näihin kysymyksiin ei tietenkään voida ennakoida, mutta niistä voidaan esittää joitakin huomautuksia. Mitä tulee RAI:n toiminnan valvontaan soveltuvaan viranomaiseen tai toimielimeen liittyvään kysymykseen, komission tietojen mukaan RAI:ta valvovat erityinen parlamentin valiokunta ja Autorità per le garanzie nelle Comunicazioni. RAI:lle myönnetyn julkisen rahoituksen oikeasuhteisuuden arviointia koskevan kysymyksen osalta komissio tekee arvioinnin vireillä olevan RAI:ta koskevan valtiontukiasian yhteydessä soveltaen edellä mainitussa 5. marraskuuta 2001 annetussa tiedonannossa esitettyjä arviointiperusteita. Myös kirjanpidon erillisyyttä koskevaa kysymystä käsitellään vireillä olevan menettelyn yhteydessä.

Tämän seikan osalta komissio on lisäksi joulukuussa 2002 päättänyt nostaa yhteisöjen tuomioistuimessa Italiaa vastaan kanteen avoimuusdirektiivin uusimman muutoksen voimaan saattamisen laiminlyömisestä.

(1) EYVL C 320, 15.11.2001.

(2) KOM(2002) 689 lopullinen.

(3) Komission direktiivi 2000/52/EY, annettu 26 päivänä heinäkuuta 2000, jäsenvaltioiden ja julkisten yritysten välisten taloudellisten suhteiden avoimuudesta annetun komission direktiivin 80/723/ETY muuttamisesta (EYVL L 193, 29.7.2000).